**Ingvald Severin Johannessen Førre** (født 24. desember 1879 i Haugesund, død 18. januar 1962) var en norsk avisredaktør, offentlig tjenestemann og politiker for Arbeiderpartiet. Han er kjent for å ha hatt innsigelser til Elverumsfullmakten. Han meldte seg ut av Arbeiderpartiet i 1938.

Liv og virke
------------

### Bakgrunn

Ingvald Førre ble født i Haugesund som sønn av Nils Johannessen Førre (1834–1920) og Martha Jensine Baardsen (1842–1918). Han var trykkelærling i hjembyen og i Kristiania.

### Yrkeskarriere

Fra 1906 til 1912 var han redaktør for *Haugesunds Arbeiderblad*. Deretter arbeidet han i andre aviser, blant annet var han redaktør i *Demokraten* i juni 1913. Han jobbet ikke lenge der, men fortsatte som redaktør av *Hønefos og Oplands Socialdemokrat* fra 1913 til 1914. I 1914 dro han tilbake til Haugesund hvor han startet et trykkeri.

Førre var ansatt som sjef av sosialetaten i Haugesund kommune fra 1919 til 1923, deretter som sjef for skatteetaten. Fra 1924 til august 1946 var han underfogd i kommunen. Han var også sjef for Norges Bank sin avdeling i Haugesund mellom 1930 og 1941.

### Politiker

Ingvald Førre var medlem av Haugesund bystyre mellom 1910 og 1913. Etter en pause ble han gjenvalgt i 1919 og satt en periode. Senere satt han fra 1925 frem til andre verdenskrig. Han var varaordfører i 1927 og i 1936. I 1938 ble han valgt til ordfører.

Førre ble valgt til Stortinget i tre perioder: 1927, 1933 og 1936. Fra 1930 til 1933 var han vararepresentant til Stortinget. På siste halvdel av 1930-tallet ble han en åpen motstander av Arbeiderpartiets forsvarspolitikk, som hadde begynt å bevege seg vekk fra en fullstendig pasifistisk retning. Han brøt med partiet i 1938 og ble da uavhengig stortingsrepresentant. Han forklarte grunnen til bruddet med partiet i boken *Åndskampens vei til det klasseløse fredssamfund*.

Den 28. februar 1940 stiftet han i Oslo sammen med flere partiet «Ny-økonomisk fredsparti» etter et brudd med "Samfunsdpartiet". Ingvald fikk ikke plass for sin begrunnelse til B. Dybvad Brochmann i Samfundspartiets avis "Samfundsliv" og Ny-økonomisk fredsparti utgav derfor i mars 1940 sin egen avis "Det nye Norge" hvor hans begrunnelse stod på trykk. Disse ble valgt under partiets stiftelsesmøte:

* Formann: Stortingsmann Ingvald Førre, medlem: Erling Hagen, medlem: Sverre Sørensen, varamann: Hans W. Halmrast, varamann: Frank Jacobsen, revisor: Thoralf Jacobsen, revisor: Hans K. Halmrast.

Etter andre verdenskrig ønsket statsadvokaten i Rogaland å tiltale Førre for landssvik. Statsadvokaten mente han skulle ha vist ettergivenhet overfor okkupasjonsmakten i 1940. Riksadvokaten bestemte at tiltale ikke skulle reises, men irettesatte Førre muntlig for «utilfredsstillende nasjonal holdning».

I Stortingsvalget 1949 ledet Førre valgkampen for Samfundspartiet i Oslo. Førre døde i 1962.

Referanser
----------

1. ↑   Stortinget og statsrådet : 1915–1945. B. 1 : Biografier, side(r) 243[Hentet fra Wikidata]
2. 1 2 3 4  «Ingvald Førre». Norwegian Social Science Data Services (NSD). Arkivert fra originalen 3. juni 2012. Besøkt 3. august 2011.
3. ↑  «'Demokraten' som dagblad. Nyt redaktionspersonale ansat». *Demokraten*. 17. juni 1913. s. 2.
4. ↑  «Ordførere». Haugesund Municipality. Arkivert fra originalen 24. juli 2011. Besøkt 24. desember 2010.  «Arkivert kopi». Arkivert fra originalen 24. juli 2011. Besøkt 14. desember 2012.
5. ↑  Ørvik, Nils (1961). *Vern eller vakt?*. Volume two of *Sikkerhetspolitikken 1920–1939*. Oslo: J. G. Tanum. s. 120–121.
6. ↑  «Statsadvokaten i Rogaland ville ha stortingsmann Førre tiltall lor landssvik». *Aftenposten*. 12. mars 1946. s. 1.
7. ↑  Statistics Norway
8. ↑  «Minnetale i Stortinget over Ingvald S. Førre». *Aftenposten*. 30. januar 1962. s. 5.

Eksterne lenker
---------------

* (no) Ingvald Førre hos Norsk senter for forskningsdata politikerarkiv (nedlagt) Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Historisk befolkningsregister
 |